MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om energieffektivitetskrav for forkoblinger til lysstofbelysning

1. Baggrund

- Forslag sendt til Europa-Parlamentet og Rådet (KOM(1999) 296 endelig - 1999/0127 COD): 17.6.1999

- Udtalelse fra Det Økonomiske og Sociale Udvalg: 20.10.1999

- Udtalelse fra Europa-Parlamentets førstebehandling: 20.01.2000

- Ændret forslag fremsendt: 04.04.2000

- Vedtagelse af den fælles holdning: 30.05.2000

2. Formålet med Kommissionens forslag

Det foreliggende forslag har til formål at fastsætte mindstekrav til energieffektiviteten af de forkoblinger, der sælges i EU. Vedtagelse af forslaget vil udgøre et væsentligt bidrag til forbedring af energieffektiviteten hos slutbrugeren af elektricitet og dermed være med til at nedbringe CO2-emissionen. Lyststofbelysning tegner sig for en tredjedel af elforbruget i servicesektoren, og forkoblinger rummer det største potentiale for energibesparelser. Det foreliggende forslag tilgodeser også Kommissionens forpligtelse til at foreslå EU-dækkende mindstekrav til forkoblingers effektivitet for derved at undgå, at medlemsstaterne indfører tilsvarende krav til udstyr, der sælges på deres område, hvilket kunne blive en hindring for samhandelen. Forslagets virkninger for industrien er begrænsede, og desuden viser en cost/benefit-analyse, at forslaget har gunstige virkninger for samfundet som helhed, nemlig en betydelig nedbringelse af CO2-emissionen mod en ringe udgift og store besparelser for forbrugerne.

3. Bemærkninger til den fælles holdning

3.1. Den fælles holdning ligger ganske tæt op ad Kommissionens oprindelige forslag. Den eneste væsentlige ændring er, at udtrykket "tages i brug" udgår i artikel 2. Imidlertid benyttes der en ny definition af forkoblinger "som særskilte komponenter eller monteret i belysningsudstyr" i hele direktivet, hvilket i praksis er det samme som betydningen af "tages i brug". Med hensyn til tredje fase hedder det i den fælles holdning, at Kommissionen vil evaluere resultaterne af første og anden fase og om nødvendigt gå videre med tredje trin, som under alle omstændigheder vil blive baseret på effektivitetskrav, der kan begrundes både teknisk og økonomisk på det pågældende tidspunkt. Det fremgår, at et sådant tredje trin kan bestå i en ændring af det foreliggende forslag (stramning af kravene) eller en acceptabel frivillig aftale med industrien eller et rammedirektiv ledsaget af et standardiseringsmandat.

3.2. Europa-Parlamentets ændringsforslag fra førstebehandlingen:

- Accepteret af Kommissionen og indarbejdet i den fælles holdning

- Ændringsforslag nr. 2 (delvis), 3 (delvis), 4, 5, 6, 10, 12 (delvis), 14, 15, 16 og 18

- Ændringsforslag nr. 1 accepteret i princippet men ikke i den foreslåede form

- Indarbejdet i det ændrede forslag men ikke indeholdt i den fælles holdning: Ændringsforslag nr. 2 (helt), 3 (helt), 7, 8, 9, 11 og 12 (helt).

3.3. Nye bestemmelser, som Rådet har indført, og Kommissionens holdning dertil

- Den fælles holdning giver et tydeligere signal til fabrikanterne om, at der bliver en tredje fase, idet der i artikel 9 er indsat følgende sætning: "Med henblik på gennemførelse af en tredje fase i forbedringen af energieffektiviteten forelægger Kommissionen da i samråd med de berørte parter i givet fald forslag vedrørende yderligere forbedring af energieffektiviteten for forkoblinger". Dette kan Kommissionen acceptere.

4. Konklusioner og generelle bemærkninger

- Der er generel overensstemmelse mellem Kommissionens ændrede forslag og den fælles holdning. Der er enighed om, at der ved overgangen til tredje fase skal bringes alle tænkelige foranstaltninger i anvendelse til at opnå den på det tidspunkt optimale effektivitet. Der er stadig mindre forskelle, dels i definitionen i artikel 2, dels derved, at der i den fælles holdning henvises til Rådets afgørelse 93/465/EØF overalt, hvor det er muligt. Konklusionen er dog, at Kommissionen giver sin fulde støtte til den fælles holdning.